ET Euroopa Liidu Teataja L 96/44

KOMISJONI MÄÄRUS (EL) 2017/627,

3. aprill 2017,

millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate fenpüroksimaadi, triadimenooli ja triadimefooni jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artiklit 17, artikli 18 lõike 1 punkti b ja artikli 49 lõiget 2,

ning arvestades järgmist:

(1) Fenpüroksimaadi jääkide piirnormid on sätestatud määruse (EÜ) nr 396/2005 III lisa A osas. Triadimenooli ja triadimefooni jääkide piirnormid on sätestatud kõnealuse määruse II lisas ja III lisa B osas.

(2) Fenpüroksimaadi puhul esitas Euroopa Toiduohutusamet (edaspidi „toiduohutusamet“) põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 (2) artikli 12 lõikega 1. Toiduohutusamet tegi ettepaneku muuta jäägi määratlust ning jõudis järeldusele, et tsitrusviljade, õunte, pirnide, küdooniate, astelpihlaka viljade, nisperode, aprikooside, kirsside, virsikute, ploomide, laua- ja veiniviinamarjade, maasikate, pamplite, põldmurakate, vaarikate, mustikate, jõhvikate, sõstarde (punased, mustad ja valged), karusmarjade, kibuvitsamarjade, mooruspuumarjade, õun-viirpuu marjade, leedrimarjade, tomatite, paprikate, baklažaanide, kurkide, kornišonide, kabatšokkide, ubade (värsked, kaunadega), humala ning veiste, lammaste ja kitsede maksa ja neerude puhul ei olnud teave jääkide piirnormide kohta täies ulatuses kättesaadav ning et riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti poolt kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Toiduohutusamet tegi järelduse, et pähklite, kinkanite, avokaadode, kartulite, juurselleri, söödava muskushibiski, melonite, suureviljaliste kõrvitsate ja ubade (värsked, kaunadeta) puhul ei olnud teave jääkide piirnormide kohta täies ulatuses kättesaadav ning et riskijuhtidel tuleb asjaolusid täiendavalt kaaluda. Kõnealuste toodete puhul tuleks jääkide piirnormiks kehtestada konkreetne määramispiir. Võttes arvesse põhjendatud arvamuse avaldamise järel Ameerika Ühendriikide esitatud lisateavet hea põllumajandustava kohta, tuleks tsitrusviljade, mandlite, õunte, pirnide, kirsside ja jõhvikate puhul kehtestada jääkide piirnorm määruse (EÜ) nr 396/2005 II lisas praegusel tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(3) Triadimenooli puhul esitas toiduohutusamet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 (3) artikli 12 lõikega 1. Toiduohutusamet tegi ettepaneku muuta jäägi määratlust ning jõudis järeldusele, et õunte, lauaviinamarjade, veiniviinamarjade, maasikate, mustikate, sõstarde, karusmarjade, kaalika, naeri, tomatite, paprikate, baklažaanide, kurkide, kornišonide, kabatšokkide, melonite, suureviljaliste kõrvitsate, arbuuside, hariliku artišoki, rapsiseemnete, odra, kaera, rukki, nisu, humala, suhkrupeedi, sigade (lihaskude, rasvkude, maks ja neerud), veiste (lihaskude, rasvkude, maks ja neerud), lammaste (lihaskude, rasvkude, maks ja neerud), kitsede (lihaskude, rasvkude, maks ja neerud), kodulindude (lihaskude, rasvkude, maks ja neerud), veiste, lammaste, kitsede ja hobuste piima ja linnumunade puhul ei olnud teave jääkide piirnormide kohta täies ulatuses kättesaadav ja et riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti poolt kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Toiduohutusamet jõudis järeldusele, et banaanide, ananasside, söödava muskushibiski, rooskapsa, porrulaugu, tatra, hirsi, sorgo ning kohviubade puhul ei olnud teave jääkide piirnormide kohta kättesaadav ning et riskijuhtidel tuleb asjaolusid täiendavalt kaaluda. Kõnealuste toodete puhul tuleks jääkide piirnormiks kehtestada konkreetne määramispiir.

(4) Triadimefooni kandmata jätmine direktiivi 91/414/EMÜ I lisasse sätestati komisjoni otsuses 2004/129/EÜ (4). Kõik toimeainet triadimefooni sisaldavate taimekaitsevahendite load on kehtetuks tunnistatud. Vastavalt määruse (EÜ) nr 396/2005 artiklile 17 koostoimes artikli 14 lõike 1 punktiga a tuleks seega kõnealuse määruse II lisast ja III lisa B osast selle toimeaine jaoks sätestatud jääkide piirnormid välja jätta.

(5) Toodete osas, mille puhul töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordi puhul kohaldatavaid jääkide piirnorme ega Codex'is esitatud jääkide piirnorme, tuleks kehtestada jääkide piirnormiks konkreetne määramispiir või kohaldada vaikeväärtust, nagu on sätestatud määruse (EÜ) nr 396/2005 artikli 18 lõike 1 punktis b.

(6) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Laborid tegid mitme toimeaine suhtes järelduse, et tehnika arengu tõttu on teatavate kaupade puhul vaja kehtestada konkreetsed määramispiirid.

(7) Kui võtta aluseks toiduohutusameti põhjendatud arvamused ja arvestada olulisi tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(8) Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkusi on arvesse võetud.

(9) Seepärast tuleks määrust (EÜ) nr 396/2005 vastavalt muuta.

(10) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kaitse kõrge tase on tagatud.

(11) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(12) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja V lisa muudetakse vastavalt käesoleva määruse lisale.

Artikkel 2

Kõigis toodetes ja nende pinnal leiduvate toimeainete fenpüroksimaadi, triadimenooli ja triadimefooni suhtes jätkatakse määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, kui need tooted on toodetud enne 27. oktoobrit 2017.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 27. oktoobrist 2017.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 3. aprill 2017 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet, „Review of the existing maximum residue levels (MRLs) for fenpyroximate according to Article 12 of Regulation (EC) No 396/2005“ (Fenpüroksimaadi jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12). EFSA Journal 2015; 14(1): 4382.

(3) Euroopa Toiduohutusamet, „Review of the existing maximum residue levels (MRLs) for triadimenol according to Article 12 of Regulation (EC) No 396/2005“ (Triadimenooli jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12). EFSA Journal 2016; 14(1): 4377.

(4) Komisjoni 30. jaanuari 2004. aasta otsus 2004/129/EÜ mõnede toimeainete nõukogu direktiivi 91/414/EMÜ I lisasse mittekandmise ning neid toimeaineid sisaldavate taimekaitsevahendite lubade tühistamise kohta (ELT L 37, 10.2.2004, lk 37).